
A HALÁL mint közösségi esemény - Halotti búcsúztatók funkcionális nyelvészeti elemzése

A halotti búcsúztató sajátos folklórműfaj. Meghatározó funckiója, hogy segítse a halál eseményének feldolgozását, a gyász megélését. A szövegekben a halál közösségi eseményként jelenik meg. Ez értelmezhető halál és a halottbúcsúztatás összefüggésében, de úgy is, hogy a közösség együttesen hoz létre halál-lal kapcsolatos nyelvi konstrukciókat. A szövegek közösségi konstrukcióként való értelmezésének alapjául szolgálnak egyes műfaji sajátosságok is.
Munkámban 80 halottbúcsúztató vers vizsgálatán keresztül mutatom be, hogyan alakulnak a közösség tagjainak résztvevői szerepei a halottbúcsúztatás diskurzusában és a búcsúztatókban nyelvileg hozzáférhetővé tett események szereplőiként. A leírás szempontjai a versek meghatározó jellemzői köré szerveződnek, melyek a következők: a kontextusfüggő kiindulópont áthelyeződése, aposztrofikus megszólítások és metaforikus nyelvi kifejezések előfordulásai. A dolgozatban bemutatásra kerül a kontextsfüggő kiindulópontnak egy fiktív megnyilatkozóra való áthelyeződése és ennek következményei a halál fogalmának nyelvi konstruálására nézve. A szövegek másik sajátossága az aposztrofikus elfordulás, így ennek jellemzésére is sor kerül. A metaforikus nyelvi kifejezések leírása ugyancsak a perspektívával összefüggésben történik. A vizsgálatban azok a metaforikusan cselekvő-ként konstruált entitások jelennek meg kiemelt fontossággal, amelyek felé aposztrofikus elfordulás is történik. Így olyan entitások jellemzésére kerül sor, amelyek nemcsak egy elbeszélt eseményben cselekvő-k, hanem a létrejövő aposztrofikus és fiktív diskurzus résztvevői is.
A dolgozat szemléletmódja, a pragmatika, a szemantika és a folklorisztika eredményeinek együttes felhasználása lehetőséget teremt arra, hogy eredményei a néprajz és az irodalomtudomány számára is hasznosíthatók legyenek.



